 NA RICHARD MUNGUTI MAHAKAMA imeagiza washukiwa wawili wa wizi wa ng’ombe 30 kutoka kwa zizi la afisa mkuu serikalini, wazuiliwe kwa siku tatu kuhojiwa na polisi. Polisi walifaulu kupata ng’ombe watatu walioibwa kutoka kwa zizi la afisa, ambaye ndiye mlalamishi kwenye kesi. Mnamo Jumatano wiki jana, Anastasia Wanjiku na David Githuku walifikishwa mbele ya hakimu mkazi Bi Victoria Ochanda kwa madai ya kuhusika na wizi wa mifugo katika eneo la Konza, Kaunti ya Makueni. Kiongozi wa mashtaka alimweleza Bi Ochanda kwamba polisi walifaulu kuwatia nguvuni Anastasia na David katika eneo la Gatundu. Ng’ombe watatu waliokuwa wameibwa walipatikana. Pia lori lililowasafirisha lilikamatwa na linazuiliwa katika kituo cha polisi cha Ruiru. Wakati wanakijiji na maafisa wa polisi walifika katika eneo la Konza, tayari ng’ombe 30 waliokuwa wameibwa walipatikana. Washukiwa walitoroka na ng’ombe watatu na ambao walipatikana kabla ya kuchinjwa. Polisi waliwaandama washukiwa hadi Gatundu, Kaunti ya Kiambu. Mahakama ilifahamishwa wanakijiji wakiungana na polisi walijumuika pamoja kuwaandama washukiwa hao. Katika uamuzi wake, hakimu aliagiza washukiwa wazuiliwe kwa siku tatu hadi Ijumaa wiki jana wasaidie polisi kukamilisha uchunguzi na kuwasema wenzao kwenye mtandao wa wizi wa mifugo. Washukiwa hao wawili walitiwa nguvuni Gatundu, Kaunti ya Kiambu kwa kuiba mifugo Konza, Kaunti ya Makueni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  